Angajoqqaanut paasissutissiissut

Tingulluut tuniluuttoq (hepatitis B)

*Tuniluuttumik tingulluuteqartoqarsimavoq*

Tingulluut aseruuttoornertut ittoq tappiorannartumik virus-imik patsiseqarpoq.

Tunillatsinneq

Nappaat aak aqqutigalugu ass. kapuummut kapinikkut, atoqatigiinnikkut, allatigullu qanigisanut, kiisalu meeqqap inunngornerani arnaanit tunillaattarpoq. Tappiorannartoq virus napparsimalerneq sap. ak. pingasunik sioqqullugu tamatumalu kingorna qaammatini arlalinni aammiittarpoq. Ataavartumik tingulluuteqalernermi ukiut arlerlugit aak virus-imik akoqartarpoq. Meeqqat ass. pinnguarnikkut, ajutoornikkut kiitinnikkulluunniit, qiseq aalluunniit aqqutigalugit ameq ameraasarluunniit pitarlugu tunillaasinnaapput.

Pitsaaliuineq

Meeqqerivimmi tingulluummik hepatitis B-mik nappaateqartoqarnera ilisimanngikkaluaraanniluunniit, aak ass. qinngakkut aattoqartillugu kilernermilluunniit saliinermi tamatigut aaqqaseqaartariaqarpoq aaqqataarnermilu assaat asaneqartariaqarlutik.

Erninermut atatillugu meeraq tunillanneqarsinnaasarmat naartusut tamarmik tingulluummut hepatitis B-mut misissortinnissamik neqeroorfigineqartarput. Ernerlugu akiuussutissiinikkut tamatumalu kingorna nalinginnaasumik akiuussutissiisarnerup aallartinneqarneragut tunillatsinnissaraluaq tamatigorluinnangajak pingitsoortinneqarsinnaasarpoq.

Tingulluummut hepatitis B-mut akiuussutissiisarneq meeqqanik akiuussutissiisarnermut maleruagassani ilaavoq.

Nappaammut ersiutit

Tunillatsinnermiit napparsimalernissap tungaanut sivisussusaa: Qaammatit 2-4.

Nappaat ilaatigut illigisaarunnermik, meriarnermik, naarlunnermik immaqalu timminnermik aallaqaateqartarpoq. Allatigut kissarneq tassanngaannaq qaffassinnaasarpoq niaqorlunnermillu- kiisalu nukitsigut naggussatigullu anniarnermik ilaqartinneqarsinnaalluni.

Tamatuma kingorna tamatigungajak sungarpallannermik kinguneqartarpoq. Nappaat sapaatip akunnialuiniit qaammatit arlallit pallillugit sivisussuseqartarpoq. Meeqqani inuusuttunilu sakkukitsumik atugaagajunnerusarpoq. Ataasiakkaat pingaartumillu inoorlaat meeqqallu minnerit nappaat ataavartumik attatarilersarpaat.

Nakorsartinneq

Tassanngaannaq napparneq nakorsarneqarsinnaanngilaq.

Taama nappaateqartoqartillugu maleruagassat

Tingulluummik hepatitis B-mik nappaatillit Nunatsinni Nakorsaaneqarfimmut nalunaarutiginissaat peqqinnissaqarfiup pisussaaffigaa.

Nunatsinni Nakorsaaneqarfiup taamasilluni meeqqerivimmi meeqqamik tuniluuttumik hepatitis B-mik tingulluuteqartoqarnera paasiguniuk, meeqqat sulisullu akiuussutissinneqartariaqarnerat naliliivigissavaa. Nunatsinni nakorsaanerup kikkut akiuussutissinneqarnissamik neqeroorfigineqarnissaat aalajangiivigissavaa neqeroorullu pillugu sukumiisumik paasissutissiissalluni.

Meeqqap tingulluummik hepatitis B-mik nappaateqarnera pillugu, angajoqqaat allat ilisimatinnissaat, meeqqap angajoqqaavisa pisussaaffiginngilaat. Sulisut inatsit malillugu nipangiussisussaatitaapput

Meeqqerivimmukaqqinnissaq

Meeqqat inersimasullu peqqissigunik meeqqeriviliaqqissinnaapput. Ataavartumik hepatitis B-mik tingulluutilinnut killilersuisoqanngilaq.